./data/phi0474/phi005/phi0474.phi005.perseus-lat2.xml
tum sementi prohibita aut messe amissa fructus annuus interibat; tamen incolumis numerus manebat dominorum atque aratorum; tum qui M  Laevino aut P  Rupilio aut M'  Aquilio praetores in eam provinciam successerant aratores reliquos non colligebant  tantone plus Verres cum Apronio provinciae Siciliae calamitatis importavit quam aut Hasdrubal cum Poenorum exercitu, aut Athenio cum fugitivorum maximis copiis, ut temporibus illis, simul atque hostis superatus esset, ager araretur omnis neque aratori praetor per litteras supplicaret neque eum praesens oraret ut quam plurimum sereret; nunc autem ne post abitum quidem huius importunissimae pestis quisquam reperiretur qui sua voluntate araret, pauci essent reliqui qui L  Metelli auctoritate in agros atque ad suum larem  familiarem redirent?